Osobitná časť

K § 1

Navrhované znenie je zosúladením so smernicou Európskeho parlamentu a Rady (EÚ) 2016/97 z 20. januára 2016 o distribúcii poistenia (prepracované znenie) (Ú. v. EÚ L 26, 2.2. 2016), pokiaľ ide o okruhy tém osobitného finančného vzdelávania pre sektor poistenia alebo zaistenia a jednotlivé stupne odbornej spôsobilosti, ako aj so smernicou Európskeho parlamentu a Rady 2014/17/EÚ zo 4. februára 2014 o zmluvách o úvere pre spotrebiteľov týkajúcich sa nehnuteľností určených na bývanie a o zmene smerníc 2018/48/ES a 2013/36/EÚ a nariadenia (EÚ) č. 1093/2010 (Ú. v. EÚ L 60, 28.2.2014) v znení nariadenia (EÚ) 2016/1011 (Ú. v. EÚ L 171, 29.6.2016) pre sektor poskytovania úverov, úverov na bývanie a spotrebiteľských úverov, ktoré sú uvedené v prílohe č. 1. 

Osoba, ktorá chce vykonávať finančné sprostredkovanie a osoba, ktorá je povinná absolvovať osobitné finančné vzdelávanie, je povinná absolvovať osobitné finančné vzdelávanie v sektore, v ktorom pôsobí alebo bude pôsobiť a zo všeobecných znalostí a právnych aspektov finančného trhu. Osoba, ktorá chce vykonávať finančné poradenstvo, je povinná absolvovať osobitné finančné vzdelávanie v  sektore, v ktorom pôsobí alebo bude pôsobiť, z finančného poradenstva a zo všeobecných znalostí a právnych aspektov finančného trhu.   

V ustanovení sa zároveň upravuje minimálny požadovaný počet hodín osobitného finančného vzdelávania pre jednotlivé stupne odbornej spôsobilosti, ktorý je uvedený v prílohe č. 2 k vyhláške.
 
K § 2

Vykonávanie osobitného finančného vzdelávania je možné absolvovať vo finančnej inštitúcii alebo u poskytovateľa osobitného finančného vzdelávania v rozsahu určenom zákonom.
Osobitné finančné vzdelávanie je možné absolvovať aj po častiach, kedy časť osobitného finančného vzdelávania bude pokrývať vybrané okruhy tém uvedené v prílohe č. 1 v trvaní kratšom ako je minimálny požadovaný počet hodín osobitného finančného vzdelávania podľa   prílohy č. 2. Ak sa osobitné finančné vzdelávanie absolvuje po častiach, v súčte musí obsahovať všetky okruhy tém uvedené v prílohe č. 1 minimálne v časovom rozsahu podľa prílohy č. 2. 
Po ukončení osobitného finančného vzdelávania alebo časti osobitného finančného vzdelávania vydá finančná inštitúcia alebo poskytovateľ osobitného finančného vzdelávania potvrdenie o jeho absolvovaní. Takéto potvrdenie môže mať formu zvolenú finančnou inštitúciou alebo poskytovateľom osobitného finančného vzdelávania, musí byť však z neho zrejmé kto ho vydáva, kto presne osobitné finančné vzdelávanie absolvoval, počet absolvovaných hodín, pri čiastočnom osobitnom finančnom vzdelávaní aj okruh tém a dátum absolvovania.     

K § 3

Ide o legislatívno-technickú úpravu v súlade s čl. 4 ods. 2 Legislatívnych pravidiel vlády SR. Smernice, ktoré sa implementujú do návrhu vyhlášky tvoria prílohu č. 3. 

K § 4

Upravuje sa zrušovacie ustanovenie platné od 23. februára 2018. 

K § 5

Účinnosť vyhlášky sa navrhuje od 23. februára 2018.